
	Objectiu: En acabar sabràs muntar un equip amb els seus canals i rols, decidir què va a un canal i què a un xat privat, escriure missatges que la gent llegeixi i respongui, trobar i compartir fitxers sense duplicar-los, i tenir les notificacions ajustades perquè no acabis ignorant-les totes.

0. Punt de partida
Aquest document és autònom: no cal haver fet cap altre bloc del curs. Tot el que necessitem el crearem aquí, pas a pas.
	Necessites
	Detall

	Un compte de Microsoft 365
	El compte de formació formadorX@aubay-sam.io

	Un navegador
	Treballarem al navegador, a teams.cloud.microsoft

	Un company
	Molts exercicis són en parella

	Uns 60 minuts
	Els exercicis van intercalats i són acumulatius



	Avís sobre els noms de les pestanyes: Teams ha canviat noms recentment. La pestanya que abans es deia «Fitxers» ara es diu «Compartida», i «Publicacions» pot aparèixer com a «Conversa». Si el teu Teams mostra noms diferents dels d'aquest manual, busca la funció, no la paraula.



1. Què és Teams i quin problema resol
El correu es va inventar per enviar missatges a persones concretes. Funciona bé per a això. El problema apareix quan un grup ha de treballar junt durant mesos.
	Amb correu
	Amb Teams

	La conversa viu a la bústia de cadascú
	La conversa viu a un lloc compartit

	Qui s'incorpora no veu res del passat
	Qui s'incorpora ho pot llegir tot

	Els fitxers viatgen com a adjunts i es dupliquen
	Hi ha un sol fitxer i tothom hi treballa

	Has de recordar a qui posar en còpia
	Escrius al canal i hi arriba qui pertoca



	Clau: Teams no substitueix el correu: substitueix els correus INTERNS amb sis persones en còpia. El correu amb gent de fora i el que ha de deixar constància formal seguirà sent correu tota la vida.




2. Les versions de Teams
2.1. Les tres maneres d'accedir-hi
	Versió
	Punts forts
	Limitacions
	Quan

	Navegador
	No cal instal·lar res; sempre actualitzat
	Alguna funció avançada no hi és
	Ordinadors compartits, formació

	Escriptori
	Totes les funcions; notificacions del sistema
	Cal instal·lar-lo
	L'ús diari a la teva feina

	Mòbil
	Missatges i reunions des de qualsevol lloc
	Incòmode per a feina llarga
	Respondre fora de l'oficina



	1
	Al navegador
Ves a teams.cloud.microsoft, o obre Teams des de l'iniciador d'aplicacions.

	2
	A l'escriptori
Descarrega'l des de m365.cloud.microsoft/apps > Instal·lar aplicacions.

	3
	Al mòbil
Busca Microsoft Teams a l'App Store o a Google Play.



	Per al curs treballarem al navegador: És l'entorn que tots tindrem igual, evita problemes d'instal·lació i garanteix que veiem tots la mateixa pantalla. A la teva feina pots fer servir la que vulguis: els conceptes són idèntics.



	Un avís pràctic que et pot estalviar una tarda: Si fas servir DUES cuentes de Microsoft al mateix navegador, la sessió es pot corrompre i veuràs avisos de «Debes volver a iniciar sesión», no podràs canviar el teu estat i els missatges quedaran amb «Error al enviar». No és culpa de Teams. La solució és una cuenta per navegador, o obrir Teams en una finestra privada.



3. El teu compte i el teu estat
A dalt a la dreta hi ha la teva foto de perfil. Fent-hi clic accedeixes al teu compte i, sobretot, al teu estat de disponibilitat.
	Estat
	Què comunica
	Es posa...

	Disponible
	Pots ser interromput
	Sol, quan estàs actiu

	Ocupat
	Estàs treballant, però es pot escriure
	Sol, si tens una reunió al calendari

	No molestar
	Les notificacions se silencien
	Manualment

	Torno de seguida
	Absència curta
	Manualment

	Absent
	No hi ets
	Sol, per inactivitat

	Fora de línia
	Apareixes desconnectat
	Manualment



3.1. El missatge d'estat
	1
	Fes clic a la teva foto de perfil

	2
	Tria l'opció de definir un missatge d'estat

	3
	Escriu-hi el context
«De vacances fins al dia 20, escriviu a la Marta».

	4
	Marca si vol aparèixer quan algú t'escrigui
Així el veuran abans d'enviar-te el missatge.

	5
	Posa-hi data de caducitat
Perquè no se't quedi un missatge antic per sempre.



	Consell: El missatge d'estat és més útil que l'estat en si. «Ocupat» no diu res; «Concentrat fins a les 12, urgent al telèfon» sí. I si estàs fora, digues sempre a qui poden escriure mentrestant.



	Sobre afegir un compte personal: Teams permet tenir a la vegada el compte de la feina i un de personal, i canviar-hi des de la foto de perfil. Al tenant de formació aquesta opció pot estar restringida, i en tot cas no la farem servir al curs: recorda l'avís de les dues cuentes al mateix navegador.




4. Equips i canals: l'estructura
Teams s'organitza en dos nivells. Entendre'ls bé estalvia molt desordre després.
	Nivell
	Què és
	Exemple

	Equip
	Un grup de persones que treballen en alguna cosa comuna
	Departament d'Orientació Laboral

	Canal
	Un tema dins d'aquest equip
	Programació de cursos, Incidències, General



4.1. Equips públics i privats
	
	Privat
	Públic

	Qui hi entra
	Només qui el propietari afegeixi
	Qualsevol de l'organització s'hi pot unir

	Qui el veu a la cerca
	Ningú més
	Tothom

	Quan fer-lo servir
	El cas normal: projectes i departaments
	Comunitats obertes, temes d'interès general



	Fixa-t'hi: L'opció «Unir-se a un equip» de Teams només llista equips PÚBLICS. Si busques un equip privat allà, no el trobaràs mai, encara que existeixi. Als privats només s'hi entra si algú t'hi afegeix.


4.2. Què passa quan crees un equip
Aquesta és la part que sorprèn. En crear un equip, Microsoft 365 crea automàticament i sense demanar-ho:
1. Un grup de Microsoft 365 amb la llista de membres.
1. Un lloc de SharePoint on es guardaran tots els fitxers.
1. Una bústia i un calendari compartits.
1. Espai reservat per a una llibreta de OneNote.

	Clau: Teams és, en bona part, una capa de conversa damunt de SharePoint. Els fitxers que puges a un canal no viuen «dins de Teams»: viuen en aquell lloc de SharePoint. Per això, quan hi entres des de SharePoint, els trobes tots.




5. Crear un equip
5.1. Des de zero
	1
	Al menú lateral, ves a «Equips»
La icona de dues persones.

	2
	Fes clic a «Unir-se a un equip o crear-ne un»
Sol ser a la part inferior o superior de la llista.

	3
	Tria «Crear un equip» i després «Des de zero»
No triïs cap plantilla.

	4
	Tria «Privat»
És el cas habitual.

	5
	Posa-hi nom i descripció
El nom generarà també l'adreça del lloc de SharePoint. Pensa-te'l.

	6
	Afegeix els membres
Pots fer-ho ara o després.

	7
	Finalitza
L'equip neix amb un canal, normalment anomenat General.



	Si no veus l'opció de crear: Algunes organitzacions restringeixen qui pot crear equips, per evitar que el tenant s'ompli d'espais abandonats. No és un error del teu compte. En aquest cas, demana que et donin accés a un equip ja creat.


5.2. Els altres tres camins
	Camí
	Què aprofita
	Quan

	Des d'una plantilla
	Estructura de canals ja pensada
	Casos típics: gestió de projecte, incorporacions

	A partir d'un equip existent
	Canals, pestanyes i configuració, sense els missatges
	Repetir una estructura que ja funciona

	A partir d'un grup de M365
	Els membres i el lloc que ja hi havia
	El grup ja existeix i li falta Teams



	El tercer camí és el que més s'ignora: Si algú ja va crear un grup des d'Outlook o un lloc d'equip a SharePoint, NO creïs un equip nou amb el mateix nom: acabaràs amb dos espais duplicats. Crea l'equip a partir d'aquell grup i tot queda unificat.


5.3. Els rols
	Rol
	Què pot fer

	Propietari
	Tot: afegir i treure gent, crear i esborrar canals, canviar la configuració, esborrar l'equip

	Membre
	Participar, crear canals si el propietari ho permet, pujar fitxers

	Convidat
	Un usuari extern. Pot participar, amb restriccions. NO pot ser propietari



	Clau: Posa sempre DOS propietaris. Un equip amb un sol propietari que marxa de l'empresa o es posa de baixa és un equip que ningú pot administrar. És dels problemes més freqüents i més fàcils d'evitar.


5.4. Afegir persones
	1
	Passa el ratolí per sobre del nom de l'equip
I obre els tres punts.

	2
	Tria «Afegir membre»

	3
	Escriu el nom o l'adreça completa
Per als interns, apareixerà en escriure les primeres lletres.

	4
	Per a algú extern, escriu l'adreça sencera i espera
Ha de sortir l'opció d'afegir-lo com a convidat. Si no surt, l'organització no ho permet.

	5
	Assigna el rol
Membre per defecte; canvia'l a propietari si cal.



	Exercici 1 — Crea el teu equip

	1.  Crea un equip privat des de zero anomenat «Equip de proves – [EL TEU IDENTIFICADOR]».
2.  Afegeix-hi el teu company com a membre.
3.  Ves a Administrar equip > Membres i canvia-li el rol a propietari.
4.  Torna a canviar-lo a membre i comenta amb ell què canvia.
5.  Comprova a la pestanya Membres qui hi ha i amb quin rol.




6. Els canals
Un canal és un tema dins de l'equip. Tot equip neix amb un primer canal —normalment anomenat General— que no es pot esborrar.
6.1. Els tres tipus
	Tipus
	Qui hi entra
	On van els fitxers
	Quan

	Estàndard
	Tots els membres de l'equip
	Una carpeta del lloc de l'equip
	El cas normal

	Privat
	Només els membres que hi afegeixis
	Un lloc de SharePoint SEPARAT
	Temes sensibles: pressupostos, personal

	Compartit
	També persones de fora de l'equip
	També un lloc separat
	Col·laborar amb un altre departament



	Una conseqüència que despista: Els fitxers d'un canal privat NO apareixen a la biblioteca del lloc de l'equip, perquè viuen en un altre lloc amb permisos propis. Si algun dia busques uns documents i no els trobes on esperaves, comprova si es van pujar a un canal privat.


6.2. Crear i organitzar canals
	1
	Als tres punts de l'equip, tria «Afegir canal»

	2
	Posa-hi nom i descripció
El nom ha de dir de què es parla, no qui hi parla.

	3
	Tria el tipus: estàndard, privat o compartit
Aquesta decisió NO es pot canviar després.

	4
	Decideix si es mostra automàticament a tothom
Els canals importants, sí.



1. Ancora els canals que faràs servir cada dia perquè quedin a dalt.
1. Amaga els que no facis servir: segueixen existint però no et fan nosa.
1. Activa notificacions només als canals on necessitis assabentar-te de tot.

	Consell: L'error més comú és crear massa canals al principi. Comença amb dos o tres i afegeix-ne quan una conversa concreta comenci a molestar la resta. Un equip amb quinze canals mig buits és més difícil de seguir que un amb tres canals vius.


6.3. Administrar, arxivar i esborrar l'equip
	Acció
	Què passa
	Es pot desfer

	Abandonar l'equip
	Deixes de veure'l; l'equip continua
	Sí, si algú t'hi torna a afegir

	Arxivar l'equip
	Queda en només lectura; es conserva tot
	Sí, es pot reactivar

	Esborrar l'equip
	S'esborra el GRUP sencer amb tot el contingut
	Durant un temps limitat



	Atenció: Esborrar un equip no esborra «el Teams»: esborra el grup de Microsoft 365 i amb ell la bústia, el calendari, el lloc de SharePoint amb tots els documents, la llibreta de OneNote i el pla de Planner. És l'operació més destructiva del sistema. Si el que vols és treure'l de la vista, ARXIVA'L.




7. Publicacions: la conversa del canal
La primera pestanya d'un canal és on viu la conversa. Segons la versió pot dir-se «Publicacions» o «Conversa».
7.1. Iniciar una conversa nova
	1
	Fes clic al quadre de redacció
A la part inferior.

	2
	Obre les opcions de format
La icona de la lletra A amb el llapis, sota el quadre.

	3
	Posa-hi un ASSUMPTE si el missatge és important
Es veurà en negreta i el podràs localitzar mesos després.

	4
	Escriu el missatge
Comença per la conclusió, no pel context.

	5
	Menciona amb @ qui hagi de fer alguna cosa

	6
	Publica'l



7.2. Bones pràctiques que canvien un canal
	Pràctica
	Per què

	Posa assumpte als missatges llargs
	Es localitzen d'una ullada mesos després

	Comença per la conclusió
	Ningú arriba al tercer paràgraf d'un canal

	Fes servir llistes i negreta
	Vuit línies seguides no les llegeix ningú

	Respon DINS del fil
	És el que manté el canal ordenat

	Menciona només qui cal
	Les mencions generals gasten crèdit



	El costum que més ordre aporta: Respondre EN FIL. A un canal, cada missatge nou obre una conversa. Si vols dir alguna cosa sobre un missatge existent, respon dins d'aquell missatge, no n'escriguis un de nou a baix. Quan tothom ho fa, el canal es llegeix com una llista de temes; quan ningú ho fa, es llegeix com un xat amb tres converses barrejades.


7.3. Les mencions
	Menció
	A qui avisa
	Quan

	@nom
	A una persona concreta
	Gairebé sempre

	@nom del canal
	A tots els membres del canal
	Amb moderació: només si afecta tothom

	@nom de l'equip
	A tots els membres de l'equip
	Molt rarament



	Atenció: Si menciones tot l'equip cada vegada que escrius, la gent desactivarà les notificacions del canal. Aleshores, el dia que hi hagi alguna cosa realment urgent, no se n'assabentarà ningú.


7.4. Què pots fer amb un missatge
	Acció
	On és
	Detall

	Editar
	Menú de tres punts del missatge
	Queda marcat com a editat

	Eliminar
	Menú de tres punts
	Deixa constància que s'ha esborrat

	Desar
	Menú de tres punts
	El recuperes des del teu perfil

	Marcar com a no llegit
	Menú de tres punts
	Per tornar-hi després

	Reaccionar
	Icona d'emoji
	Confirma que ho has llegit sense sorollar

	Marcar com a important
	Opcions de format
	Amb moderació

	Copiar l'enllaç
	Menú de tres punts
	Per referenciar-lo des d'un altre lloc



	Consell: La reacció amb emoji és molt més útil del que sembla. Respondre «rebut» o «d'acord» amb text omple el canal de soroll; una reacció comunica el mateix i no interromp ningú.



	Exercici 2 — Escriu com cal

	1.  Al canal General del teu equip, escriu un missatge amb ASSUMPTE presentant un projecte fictici.
2.  La primera línia ha de dir què demanes; el context, després.
3.  Menciona el teu company amb @ i demana-li una cosa concreta amb data.
4.  Que ell respongui DINS del teu missatge, en fil, no a sota.
5.  Reacciona a la seva resposta amb un emoji en comptes d'escriure «ok».
6.  Desa el missatge i comprova on el recuperes des del teu perfil.




8. Aplicacions dins d'una conversa
Sota el quadre de redacció hi ha un botó de més opcions que permet inserir contingut d'altres aplicacions. Aquestes són les que més s'utilitzen.
	Element
	Per a què serveix
	Cas real

	Enquesta
	Preguntar alguna cosa i recollir respostes al canal
	«Quin dia us va millor per a la reunió?»

	Elogi
	Reconèixer públicament la feina d'algú
	Tancar bé un projecte

	Aprovació
	Demanar un sí o un no formal, amb registre
	Validar un pressupost

	Ubicació
	Compartir un lloc en un mapa
	Indicar on és una visita

	Component de Loop
	Un bloc editable per tothom dins del missatge
	Una llista de tasques que tots actualitzen



	El més infravalorat: L'enquesta. Substitueix la cadena de vint missatges de «a mi em va bé» i «jo no puc» per un resultat que es veu d'un cop d'ull. Per a decisions petites d'equip és immillorable.



	Sobre les aprovacions: A diferència d'un «d'acord» escrit al canal, una aprovació deixa un registre formal amb qui va aprovar, quan i sobre què. Per a coses que després algú pot qüestionar, val molt més que un missatge.



9. Els fitxers del canal
La segona pestanya del canal —anomenada «Compartida», abans «Fitxers»— conté els documents. El que hi puges no és una còpia: viu al lloc de SharePoint de l'equip i tots els membres el poden obrir i editar.
9.1. Les tres maneres de posar-hi fitxers
	Manera
	Com es fa
	Quan

	Pujar
	Botó «Crear o carregar» de la pestanya Compartida
	Documents que ja tens fets

	Arrossegar
	Des de l'explorador a la pestanya
	Uns quants de cop

	Adjuntar a un missatge
	El clip del quadre de redacció
	Quan el fitxer forma part de la conversa



	Fixa-t'hi: Un fitxer adjuntat a un missatge d'un canal TAMBÉ acaba a la pestanya Compartida. No són dos llocs: és el mateix. Per això no cal pujar-lo dues vegades.


9.2. Què més pots fer amb els fitxers
1. Obrir-los i editar-los entre diversos alhora, dins del mateix Teams.
1. Convertir un fitxer en pestanya del canal, perquè estigui sempre a un clic.
1. Obrir la biblioteca a SharePoint per veure versions, permisos i columnes.
1. Copiar l'enllaç per compartir-lo, en comptes d'enviar el fitxer.

	Clau: L'hàbit que has de canviar és un: deixar d'adjuntar i començar a enllaçar. Amb un enllaç hi ha un sol document, tothom veu l'última versió, i no acabes amb informe_v3_final_bo.docx.


9.3. Afegir pestanyes al canal
	1
	Al canal, fes clic al signe + de la barra de pestanyes
A dalt, al costat de Publicacions i Compartida.

	2
	Tria l'aplicació que vols afegir
OneNote, Planner, un document concret, una pàgina web...

	3
	Configura-la
Crear-ne una de nova o triar-ne una d'existent.

	4
	Posa-li un nom clar a la pestanya
«Actes» diu més que «Bloc de notes».



	Per què val la pena: Una llibreta o un pla que estan a tres clics de distància no els fa servir ningú. Posats com a pestanya del canal, l'equip realment hi escriu, perquè estan al mateix lloc on ja són cada dia.



	Exercici 3 — Els fitxers i les pestanyes

	1.  A la pestanya Compartida del canal, puja qualsevol document.
2.  Torna a Publicacions i adjunta un segon fitxer dins d'un missatge.
3.  Comprova que aquest segon fitxer també apareix a Compartida.
4.  Obre el menú de la pestanya Compartida i tria obrir a SharePoint.
5.  Mira l'adreça del navegador: comença per aubaysam.sharepoint.com.
6.  Torna a Teams i afegeix una pestanya nova de OneNote amb el signe +.




10. Activitat i notificacions
La primera icona del menú lateral és la campana: la font d'activitat. Reuneix tot el que t'afecta, de tots els equips i xats.
10.1. Què hi trobaràs
	Senyal
	Què vol dir

	@ vermella
	T'han mencionat directament

	Punt de resposta
	Han respost a un fil on participes

	Icona de reacció
	Algú ha reaccionat a un missatge teu

	Avís d'equip
	T'han afegit a un equip o han canviat alguna cosa

	Trucada perduda
	T'han trucat i no ho has agafat



10.2. Filtrar l'activitat
	1
	Obre la font d'activitat
La campana del menú lateral.

	2
	Fes clic a la icona de filtre
A la part superior de la llista.

	3
	Tria què vols veure
Només mencions, només respostes, només reaccions...



	Consell: Comença cada dia filtrant per mencions. Són les coses on algú espera alguna cosa de tu. La resta de l'activitat és informació, i la pots mirar quan tinguis temps.


10.3. Ajustar les notificacions
1. Per canal: als tres punts del canal, tries si vols tots els missatges, només les mencions, o res.
1. Generals: des de la configuració del teu perfil, decideixes què arriba a l'escriptori i què per correu.
1. Silenci temporal: l'estat «No molestar» atura les notificacions sense desactivar res.

	Clau: Si reps notificació de tot, acabaràs ignorant-les totes. Deixa alerta completa només als dos o tres canals que realment ho requereixen, i la resta en «només mencions». És l'ajust que més millora la relació amb l'eina.




11. El xat: conversa privada
A part dels canals, Teams té xats: converses privades entre persones concretes, que no pertanyen a cap equip.
11.1. Xat o canal
	
	Xat
	Canal

	Qui ho veu
	Només les persones del xat
	Tot l'equip, ara i en el futur

	Queda per als nous
	No: qui entra després no veu el passat
	Sí: tot l'històric hi és

	On van els fitxers
	Al OneDrive de qui l'envia
	Al SharePoint de l'equip

	Per a què serveix
	Coses ràpides i personals
	Feina del projecte que ha de quedar



	La regla que ho decideix: Pregunta't: «si demà s'incorpora algú nou a l'equip, li serviria de res llegir això?». Si la resposta és sí, va al canal. Si és no, va al xat. Un «pots venir un moment?» és xat. Una decisió sobre el projecte és canal, encara que només l'hagis parlat amb una persona.



	El cas que més mal fa: No és escriure coses intranscendents a un canal. És prendre DECISIONS per xat privat. Aquella informació desapareix per a la resta de l'equip, i sis mesos després ningú sap per què es va fer una cosa d'una manera determinada.


11.2. Iniciar un xat
	1
	Ves a la secció «Xat» del menú lateral

	2
	Fes clic a la icona de missatge nou
A dalt de la llista.

	3
	Escriu el nom de la persona
O de diverses, per a un xat de grup.

	4
	Escriu el missatge i envia
El xat es crea en enviar el primer missatge.



	El xat amb tu mateix: Pots obrir un xat amb el teu propi nom. Serveix per enviar-te enllaços, notes i fitxers entre dispositius, o per deixar-te recordatoris. És l'equivalent al correu que la gent s'envia a si mateixa, però més ràpid.


11.3. Xats de grup
	1
	Obre un xat existent

	2
	Fes clic a la icona de persones, a dalt a la dreta
Hi veuràs qui hi és.

	3
	Afegeix-hi algú
Podràs triar si veu tot l'històric o només a partir d'ara.

	4
	Posa-li nom al xat de grup
Un xat de sis persones sense nom és impossible de trobar després.



	Atenció: En afegir algú a un xat de grup, Teams et pregunta quant històric vol compartir. Pensa-t'ho abans de respondre: si a la conversa hi ha coses que aquella persona no hauria de llegir, tria no incloure l'històric.


11.4. Escriure bé al xat
1. Respon dins del missatge per mantenir el fil, igual que als canals.
1. Fes servir el format: negreta i llistes també funcionen al xat.
1. Edita si t'has equivocat, en comptes d'enviar tres missatges corregint-te.
1. Elimina només si cal: queda constància que s'ha esborrat un missatge.

	Exercici 4 — Xats i decisions

	1.  Obre un xat individual amb el teu company i intercanvieu tres missatges.
2.  Afegeix una tercera persona al xat i observa què et pregunta Teams sobre l'històric.
3.  Posa-li nom al xat de grup.
4.  Obre un xat amb tu mateix i envia-t'hi un enllaç.
5.  Pensa una cosa que hàgiu dit al xat i que hauria d'haver anat a un canal. Comenteu-la.




12. Errors freqüents
	Error
	Conseqüència
	Què fer

	Prendre decisions per xat privat
	Es perden per a l'equip
	Al canal, encara que sigui amb una persona

	No respondre en fil
	El canal es torna il·legible
	Respondre dins del missatge

	Mencionar tot l'equip sempre
	La gent silencia el canal
	@nom individual gairebé sempre

	Crear quinze canals el primer dia
	Tots mig buits i ningú els segueix
	Començar amb dos o tres

	Adjuntar fitxers en comptes d'enllaçar
	Versions descontrolades
	Pujar-lo i compartir l'enllaç

	Esborrar un equip per netejar
	S'emporta fitxers, correu i calendari
	Arxivar-lo

	Buscar un equip privat a «Unir-se»
	No apareix mai
	Demanar que t'hi afegeixin

	Un sol propietari
	L'equip queda orfe si marxa
	Sempre dos



	La idea que resumeix el bloc: Teams trasllada la conversa de la bústia de cadascú a un lloc compartit que queda per als qui vinguin després. Tot el que fa que funcioni bé —respondre en fil, mencionar amb criteri, escriure al canal el que ha de quedar— són hàbits, no funcions. L'eina ja fa la seva part.



	Sobre aquest document: Manual de Microsoft Teams. Autònom: no requereix cap altre bloc del curs. Les reunions es tracten en un document a part. Aubay Consultoria IT — Barcelona — 2026.

